30 jaar oue verhaal roer die hartsnare(Foto: Maroela Media) Voelgoedfliek-fanatici kan hul vere reg skud vir ’n romantiese verhaal uit die boonste rakke. As die naam van die fliek, Redeeming Love, ’n paar klokkies by jou laat lui, is daar ’n goeie rede daarvoor. Dit is die fliekweergawe van ’n Francine Rivers‑boek wat al in 1991 gepubliseer is. Die romantiese periodedrama is gebaseer op die verhaal van Hosea in die Bybel. Dit speel af in ŉ myndorpie in Kalifornië gedurende die 1840’s, en vertel die storie van Angel (vertolk deur Abigail Cowen) wat van kindsbeen af geweet het hoe dit voel om swaar te kry. Haar geloof het egter in die proses gesneuwel. Na jare se mishandeling, verwerping en misbruik, ontmoet Angel vir Michael (vertolk deur Tom Lewis), ŉ plaaslike boer wat ŉ noue pad met die Here stap. Angel het aanvanklik nie veel aandag aan Michael se flankeerdery gegee nie, maar hy het egter nie moed opgegee nie. Liefde oorwin alles – dit is die deurlopende boodskap van die verhaal. Elke karakter het ŉ pad van liefde, hoop en oorwinning gestap. Daar is om elke hoek en draai ŉ uitdaging, ŉ antagonistiese teenwoordigheid, tog is dit liefde en hoop wat elke keer seëvier. Die storie, wat 30 jaar gelede uit die pen van Francine Rivers verskyn het, raak tot vandag toe die hartsnare aan. Leigh Clarke, lynvervaardiger van die rolprent, het Woensdag met die rolprent se plaaslike première die impak wat die storie deur die jare op mense gehad het aan Maroela Media beklemtoon. “Jy sal nie glo hoeveel mans, snaaks genoeg, die boek al gelees het nie,” het sy gesê. Die verhaal van Angel, haar swaarkry wat grens aan ellende, en haar oorwinning, is ŉ hartsverhaal wat deur die jare ŉ plek oopgewoel het in talle huise wêreldwyd. Afgesien van die hoofboodskap wat deurlopend oorgedra word, is daar duidelik ŉ gevoel van vrymaking. Angel, wat eens letterlik en figuurlik vasgevang was deur wat ander mense namens haar besluit het, kon haarself vrymaak. Sy kon weer glo in wat eens so ver vir haar gevoel het. Redeeming Love is ŉ fliekuitstappie werd. Wees op die uitkyk daarvoor in rolprentteaters naby jou.